**De ce să mori tu ?**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu nu ești frumoasă Marta, însă capul tău cel blond

Când se lasă cu dulceață peste pieptu-ți ce suspină

Tu îmi pari a fi un înger ce se plânge pe-o ruină

Or-o lună gânditoare pe un nour vagabond.

Astfel treci și tu prin lume... ca un basmu de proroc !

Ești săracă dar bogată, ești mâhnită dar senină!

Ce să plângi? De ce să mori tu? Ce poți oare fi de vină

Dacă fața ți-e urâtă, pe când ani-ți sunt de foc.

Când ai ști tu cât simțirea-ți și privirea 'nduioșată

Cât te face de plăcută și de demnă de iubit

Tu ai râde printre lacrimi ș-ai ascunde negreșit

In cosița ta de aur fața-ți dulce și șireată.

Altele sunt mai frumoase, mult mai mândre, mai bogate

Dar ca marmura cea rece nu au inimă de fel

Pe când tu!... ești numai suflet. Ești ca îngerul fidel

Ce pe cel care iubește ar veghia 'n eternitate.

Șterge-ți ochii blondă Marta... ochi-ți negri... două stele

Mari, profunzi ca vecinicia și ca sufletu-ți senin.

O nu stii cât e de dulce, de duios și de divin

De-a te pierde 'n ochi-aceștia străluciți în lacrimi grele.